CELEX: 32021D0671
Language: hr
Date: 2021-04-20 00:00:00
Title: Odluka Vijeća (EU) 2021/671 od 20. travnja 2021. o stajalištu koje trebaju zauzeti u ime Europske unije sudionice Sporazuma o službeno podupiranim izvoznim kreditima u pisanom postupku u pogledu donošenja odluke o povećanju službene potpore za izvozne kredite u obliku lokalnih troškova

26.4.2021   
               
               
                  HR
               
               
                  Službeni list Europske unije
               
               
                  L 141/19
               
            
         ODLUKA VIJEĆA (EU) 2021/671
         od 20. travnja 2021.
         o stajalištu koje trebaju zauzeti u ime Europske unije sudionice Sporazuma o službeno podupiranim izvoznim kreditima u pisanom postupku u pogledu donošenja odluke o povećanju službene potpore za izvozne kredite u obliku lokalnih troškova
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Smjernice sadržane u Sporazumu o službeno podupiranim izvoznim kreditima („Sporazum”) primjenjuju se u Uniji na temelju Uredbe (EU) br. 1233/2011 Europskog parlamenta i Vijeća (1).
                  
               
                     (2)
                  
                  
                     Na 145. zasjedanju sastanka sudionica Sporazuma održanom 17. studenoga 2020. dogovoreno je da će se u pisanom postupku donijeti odluka o izmjeni Sporazuma radi povećanja službene potpore za izvozne kredite u obliku lokalnih troškova.
                  
               
                     (3)
                  
                  
                     Predviđenom odlukom o povećanju službene potpore za lokalne troškove odredbe Sporazuma koje se odnose na potporu za lokalne troškove trebalo bi prilagoditi prevladavajućim trgovinskim i proizvodnim obrascima. Globalni lanci vrijednosti promijenili su odluke izvoznika o nabavi te većina izvoznika sada nabavlja robu iz više zemalja i sve češće s lokacije kupca. Kako bi se Unijinim izvoznicima ponudila veća fleksibilnost i omogućile optimalne strategije nabave, gornju granicu službene potpore za lokalne troškove trebalo bi povećati s 30 % na 40 % vrijednosti izvoznog ugovora u zemljama s visokim dohotkom te s 30 % na 50 % vrijednosti izvoznog ugovora u zemljama sa srednjim i niskim dohotkom.
                  
               
                     (4)
                  
                  
                     Primjereno je utvrditi stajalište koje treba zauzeti u ime Unije o odluci koju sudionice Sporazuma trebaju donijeti u pisanom postupku jer će predviđena odluka moći presudno utjecati na sadržaj prava Unije na temelju članka 2. Uredbe (EU) br. 1233/2011,
                  
               DONIJELO JE OVU ODLUKU:
         
            Članak 1.
            Stajalište koje trebaju zauzeti u ime Unije sudionice Sporazuma o službeno podupiranim izvoznim kreditima u pisanom postupku u pogledu donošenja odluke o povećanju službene potpore za izvozne kredite u obliku lokalnih troškova temelji se na prijedlogu Unije (2).
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 20. travnja 2021.
            
               
                  Za Vijeće
               
               
                  Predsjednica
               
               A. P. ZACARIAS
            
         
         
            (1)  Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).
         
            (2)  Vidjeti dokument ST 7202/21 na http://register.consilium.europa.eu.